राजा ने आकर वजीर को छोड़ दिया। फिर पूछा मेरी उँगली कटी वो तो अच्छा हुआ, उसी की वजह से मेरी जान बची पर तुम्हारा जेल जाना कैसे अच्छा हुआ? आश्चर्य इतनी साधारण-सी बात राजा नहीं सोच पाते थे, आखिर राजा थे। राजा का काम सोचने का नहीं, पूछने का, जानने का होता था। समझने समझाने का काम वजीर का। वजीर ने समझाया मुझे जेल न होती तो मेरी बलि दी जाती। तुम्हारी बलि? राजा ने नहीं समझना था, नहीं समझा। राजा जो था। मैं आपके साथ होता, उँगली आपकी कटी थी, मेरी नहीं। इसलिए बलि मेरी दी जाती। राजा खुश हो गया। पता नहीं समझ पाया या नहीं, पर खुश हो गया।